প্রথম দফায় প্রায়ই এ ধরনের পরিদর্শনে যেতেন। দ্বিতীয় দফায় এই প্রথম। মঙ্গলবার দুপুরে আচমকা হাজরা মোড়ের চিত্তরঞ্জন সেবাসদন হাসপাতালে হাজির হয়ে যান মুখ্যমন্ত্রী। সাধারণত, এক্ষেত্রে গাফিলতি চোখে পড়লেই ধমকের রাস্তায় হাঁটেন তিনি। ব্যতিক্রম ছিল না এদিনের ১০ মিনিটের ঝটিকা পরিদর্শনও। ন্যায্যমূল্যের ওষুধের দোকানে রোগীর পরিবারের অভিযোগ পেয়ে সতর্ক করে দিলেন মমতা।
নবান্ন যাওয়ার পথে দুপুর পৌনে ১২টা নাগাদ হাজরা মোড়ের কাছে গাড়ির মুখ ঘুরিয়ে মুখ্যমন্ত্রী চিত্তরঞ্জন সেবাসদনে ঢুকে যান। হাসপাতাল চত্বরে পৌঁছে প্রথম গন্তব্য অনুসন্ধান কেন্দ্র। সেখানে এক কর্মীর কাছে সেবাসদন চত্বরে নির্মাণ কাজ ঠিকমতো হচ্ছে কি না, তা জানতে চান। সন্তোষজনক জবাবই তাঁকে দেওয়া হয়। মুখ্যমন্ত্রী যে পরিদর্শনে এসেছেন ততক্ষণে সেই খবর সুপার আশিস মুখোপাধ্যায়ের কাছে পৌঁছে গিয়েছে। মুখ্যমন্ত্রীর সম্মুখে হাজির হতেই এবার প্রকল্প সংক্রান্ত একের পর এক প্রশ্ন ধেয়ে এল সুপারের দিকে। সরকারি অর্থে যে সব প্রকল্পের কাজ হচ্ছে তাতে কোনও অসুবিধা রয়েছে কি না জানতে চান মুখ্যমন্ত্রী। সুপার বলেন, ‘‘অসুবিধা কিছু হচ্ছে না।’’ মুখ্যমন্ত্রী অবশ্য সংক্ষিপ্ত জবাবে সন্তুষ্ট হননি। তাঁর বক্তব্য, কাজ কি দ্রুত গতিতে হচ্ছে? এবারও সম্মতিসূচক ঘাড় নাড়েন সুপার। ওই হাসপাতালে ‘মাদার অ্যান্ড চাইল্ড হাব’-সহ বেশ কয়েকটি প্রকল্পের কাজ হচ্ছে। মুখ্যমন্ত্রী সুপারকে জানান, প্রকল্পের কাজে টাকার অসুবিধা হলে তাঁকে যেন জানানো হয়।
এ পর্যন্ত সফরে কোনও গাফিলতি সেভাবে চোখে পড়েনি। শুধু ডেঙ্গির মরসুমে হাসপাতাল চত্বরের পরিষ্কার-পরিচ্ছন্নতার ব্যাপারে সুপারকে আরও যত্নবান হওয়ার ‘পরামর্শ’ দেন তিনি। তাল কাটে ন্যায্যমূল্যের ওষুধের দোকানে। সেখানে কয়েকটি রোগীর পরিবারের সঙ্গে মুখ্যমন্ত্রী কথা বলেন। ওষুধ ঠিকমতো পাওয়া যাচ্ছে কি না জানতে চাইলে কয়েকজন রোগীর আত্মীয় জানান, সব ওষুধ পাওয়া যাচ্ছে না! সংশ্লিষ্ট ওষুধের নামগুলি জেনে নিয়ে সটান কাউন্টারের মধ্যে ঢুকে পড়েন তিনি। দোকানের কর্মীদের কাছে মুখ্যমন্ত্রীর প্রশ্ন, ‘‘এই ওষুধগুলো আছে?’’ কর্মীদের সকলেই নীরব ছিলেন। যার অর্থ বুঝতে মুখ্যমন্ত্রীর অসুবিধা হয়নি। এরপর দোকান কর্তৃপক্ষকে সতর্ক করে দিয়ে মুখ্যমন্ত্রী জানান, ভবিষ্যতে যেন সব ওষুধ               পাওয়া যায়।
১০ মিনিটের ঝটিকা পরিদর্শন শেষে মুখ্যমন্ত্রীর মন্তব্য, ‘‘আবার আসব!’’ পরে নবান্নে তিনি বলেন, ‘‘হাসপাতালের পরিস্থিতি মাঝেমধ্যেই খতিয়ে দেখি। এদিনও সেই কাজে গিয়েছিলাম।’’